POLIISI ya CPS ekoze ekikwekweto n’eyoola abasajja 14 abeenyigira mu kusala ensawo ku nguudo z’omu Kampala ez’enjawulo. Akulira poliisi ya CPS, Ronald Mugabi yagambye nti, ekikwekweto kino kyakoleddwa ku Mini Price, ppaaka ya bbaasi, ku mwala gw’e Nakivubo, Kikuubo, Luwum Street ne Ben Kiwanuka ng’abaakwatiddwa bonna bamanyiddwa mu kusala ensawo. “ Twanyweza ebyokwerinda ng’ennaku enkulu zisembedde.
Wabula abamu ku babbi n’abasala ensawo bwe baalaba ng’embeera ekaaye ne badduka era babadde bakomyewo kyokka baasanze abaserikale ne babakwata” Mugambi bwe yategeezezza.
Yagambye nti, abantu babadde bagenda ku poliisi nga beemulugunya olw’abasala ensawo okubateega ku nguudo ne babba naddala okuliraana omwala gw’e Nakivubo kwe kusalawo okukola ekikwekweto kino.
Yategeezezza nti abamu ku babbi abaakwatiddwa kuliko; Dan Mubi, Abdul Ssekito ‘Namanve’, Richard Akizibwe ng’ono yeeyita ‘Muserikale’, Emma Mwanje, Issa Ssebuggwaawo ne Musa Mugwe.
Abalala ye Julius Agaba, Kakeeto Kibaasa, Collins Musajja, Ntungo Ssekikubo, Ronald Ssentongo, John Kaddu, Muhammad Kawonawo Lukyamuzi, Saidi Matovu ne Suleiman Bukenya. Yagambye nti ekiyambye okukendeeza ababbi ku nguudo z’omu Kampala mu biseera bino bangi baakwatiddwa ne batwalibwa mu kkooti ne bavunaanibwa
lug_Latn lug_Latn lug_Latn lug_Latn lug_Latn